作者:陳子昂
標題:贈趙六貞固二首
內容:回中烽火入，塞上追兵起。此時邊朔寒，登隴思君子。東顧望漢京，南山雲霧裡。赤螭媚其彩，婉孌蒼梧泉。昔者琅琊子，躬耕亦慨然。美人豈遐曠，之子乃前賢。良辰在何許，白日屢頹遷。道心固微密，神用無留連。舒可彌宇宙，攬之不盈拳。蓬萊久蕪沒，金石徒精堅。良寶委短褐，閑琴獨嬋娟。